Anno Domini millesimo trecentesimo quadragesimo statuta sunt haec apud Cistercium in Capitulo generali. 1.  In primis, gratias Redemptori nostro incessanter referre teneamur, et in Domino sinceriter exhibere, qui Ecclesiam suam et specialiter suam ecclesiam Cisterciensem tam copiose praevenit in benedictionibus dulcedinis, gaudia nostra multiplicans dum eum, quem sua ineffabili providentia in summi cathedra pastoratus locare voluit, post graves corporis aegritudines, pristinae et ampliori sua inoblita clementia reddidit sanitati, prout idem sanctissimus pater et dominus devotis oratoribus suis et humilibus suis filiis universis abbatibus in praesenti Capitulo congregatis insinuare dignatus est, orationes pro eo devotissime postulando. Qua quidem insinuatione non immerito excitatum plus solito, generale Capitulum statuit, ordinat et diffinit quod in singulis domibus Ordinis praeter consueta suffragia, dicantur duae missae, una de Spiritu Sancto et alia de Beata Maria a singulis sacerdotibus Ordinis universi. Et quia etiam instigante humani generis inimico, ingruentibus bellis hiis diebus orbis ebullit universus, ad actorem pacis recurrendum est incessanter ; eapropter idem Capitulum ordinat et diffinit quod isto durante regum [s]c[h]ismate dicatur semel in hebdomada una missa in conventu quae inchoatur : *Da pacem.* 2.  Item, insinuatione veridica generali Capitulo extitit intimatum quod nonnullae abbatissae Ordinis conventibus suis sigilla facere et tradere negligunt et renuunt, statuta quoad hoc papalia damnabiliter contemnendo ; ne tanta praesumptio impunita remaneat, patribus abbatibus earumdem generale Capitulum praecipit et committit, quatinus ipsas abbatissas suae visitationis tempore ad tradendum suis conventibus sigilla cogere non omittant ; rebelles, si quae fuerint, per depositionem vel alio modo quo viderint expedire, irremissibiliter puniendo. 3.  Item, cum reverendus pater dominus cardinalis albus generali Capitulo intimaverit quod in *Libello diffinitionum* nuper approbato, nonnulla sunt obscura et quae declaratione indigent, ut videtur ; generale Capitulum ordinat et diffinit quod antiquus *Libellus* cum diffinitionibus annalibus ab omnibus teneatur donec aliud per generale Capitulum tribuatur. 4.  Item, diffinitionem anno praeterito editam salubriter contra non solventes contributiones Ordinis, cum suis clausulis omnibus et poenis appositis, ex certa scientia, generale Capitulum revocat et confirmat hoc addendo : et domino Cistercii quatuorque primis, cuilibet in sua generatione committendo quod ipsos certos ac discretos commissarios abbates ordinent, qui ad loca seu monasteria, ad quae priores commissarii nullatenus accesserunt, similiter et quando securior accessus habebitur, in eadem potestate personaliter accedere non omittant, et procedant prout in praefata diffinitione plenius continetur. 5.  Item, ad generalis Capituli pervenit audientiam quod nonnulli abbates Ordinis fugitivos suos cum ad obedientiam, inspirante Domino, revertuntur, in visceribus paternae dilectionis nec alias, ut tenentur, recipere renuunt et contemnunt oves eis a Domino creditas, a luporum infernalium dentibus eruere, ut videtur, minime cupientes, licet sint ex ipsis Domino discretam reddituri suo tempore rationem. Quocirca ne propter talium praesidentium duritiam subditos periclitari contingat, et in saeculo damnabiliter ac diutius evagari, abbatibus omnibus Ordinis generale Capitulum districtius praecipit et iniungit, quatinus fugitivos suos, si et cum redierint ad Ordinis unitatem, recipiant et caritative pertractent, salva semper Ordinis disciplina. Quod si facere distulerint usque ad unius mensis terminum, ab officio suspensi maneant, nisi diffinitionem praedictam duxerint ad effectum. 6.  Item, cum in statutis papalibus salubriter editis contineatur expresse quod in certis tractatibus per abbates et eorum conventus faciendis, cum sigillis abbatum et suorum conventuum littera authentica apponatur, et nonnulli abbates remotarum regionum in quibus tabelliones valent minime reperiri, declarare postulaverint quibus ipsi authenticis litteris loco tabellionis uti possent, generale Capitulum super hoc duxit salubriter ac universaliter ordinandum quod in tractatibus praedictis poterunt abbates, si voluerint, pro littera authentica, uti sigillo cuiuslibet abbatis Ordinis una cum suis videlicet abbatis et conventus. 7.  Item, cum nonnulli abbates Ordinis propter viarum discrimina et alias causas rationabiles, ut creditur, ad Capitulum non venerint, pensata temporis malitia, generale Capitulum misericorditer volens agere cum eisdem, ipsos pro anno praesenti habet totaliter excusatos. 8.  Item, cum tales ad Parisiense studium abbates Ordinis mittere teneantur, qui adepta scientia et morum disciplina, possint Ordinem illustrare, et simplicem populum documentis salubribus informare, relatuque fide digno didicerit Capitulum generale quod nonnulli abbates ad dictum studium quosdam mittunt, qui et missi et in dicto studio commorantes, nihil aut modicum ibidem proficiunt, sed nunc otio nunc inutilibus et minus licitis evagationibus se adaptant. Eapropter generale Capitulum nolens quod tales loca illorum qui missi ibidem proficere possent tam in scientia quam in omni venustate occupent sine causa, domino Cistercii et quatuor primis cuilibet in generatione sua committit, quatinus abbates qui scolares huiusmodi ad dictum Parisius studium miserint, vel de cetero mittent, possint ad revocationem ipsorum compellere, auctoritate Capituli generalis, audita relatione visitatorum contra huiusmodi otiosos. Si vero abbates praedicti, recepto mandato super hoc a domino Cistercii vel aliquo primorum, quilibet prout ad eum pertinebit, scolarem suum non revocaverit immediate, unius bursae pro anno Parisius solvi consuetae mul[c]tetur generali Cisterciensi Capitulo applicandae. 9.  Item, cum abbates de Flandria et Brabantia portiones contributionum eis contingentes pro termino praesentis Capituli generalis solvere nequiverint guerrarum turbinibus praepediti, propterea generale Capitulum volens ipsorum, consideratis afflictionibus et damnis misericorditer agere cum eisdem, praedictum terminum ipsis usque ad instans festum beati Andreae proroget atque differt. In quo festo praedicti abbates provisori Parisius studii quotas summas solvere tenebuntur, actum autem quod dicta prorogatione durante sententias et poenas contra non solventes editas non incurrunt. 10.  Item, cum propter inobedientiae vitium mors orbem intravit universum, relatumque extiterit Capitulo generali quod nonnulli monachi Ordinis, cum ad messes, vindemias, seu alia negotia exercenda mittuntur, nolunt praestare debitum iuramentum quod ipsa negotia fideliter exercebunt, prout per Capitulum alias extitit ordinatum ; eapropter generale Capitulum huic morbo remediis quibus potest occurrere cupiens et affectans, statuit, ordinat et diffinit quatinus abbates, qui suos monachos in praestatione praefati iuramenti inobedientes de cetero repererint, aut rebelles, ipsos ultimos omnium collocare, et panis et aquae poenitentiam quamdiu in inobedientiae contumacia duraverint percellere non omittant, et in capitulo recipiant disciplinam et, si officiales fuerint, deponantur. 11.  Item, ne victum longi temporis brevis hora consumat, generale Capitulum statuit, ordinat et diffinit quod prior Cistercii, qui est vel pro tempore erit, necnon et nostri Ordinis sacrae theologiae magistri, possint, abbate aliquo non vocato, in monasterio monialium visitationis officium exercere, ut per haec via expensis superfluis praecludatur. Quia vero dictos magistros generale Capitulum vult, sicut decet, congruis honoribus praevenire, propterea concedit eisdem quatinus benedictionem in monasteriis per quae transierint, accipiant supra gradum. 12.  Item, cum nonnulli abbates et monachi Ordinis saepe praeteritis temporibus ad domum Cisterciensem matrem nostram pro commodandis privilegiis recursum habuerint eaque secum portaverint pro suis et monasteriorum suorum negotiis prosequendis, et ea neglexerint, ne forte dicatur, contempserint reportare ; eapropter generale Capitulum dictis abbatibus et monachis sub poena excommunicationis praecipit et iniungit, quatinus praedicta privilegia apud Cistercium saltem infra proximum venturum Capitulum generale reportare, vel per certum et securum nuntium remittere non omittant, et idem de aliis quatuor monasteriis Ordinis statuit Capitulum generale. 13.  Item, ut accelerata sententia finem controversiis imponens partes relevet a taediosis laboribus et expensis, statuit Capitulum et diffinit quod quotienscumque in emergentibus causis duo vel plures commissarii per ipsum Capitulum fuerint deputati, uno eorum impedito, vel se rationabiliter excusante, alius seu alii valeat seu valeant alium sibi de consensu partium associare collegam, qui consimilem in commissis habeat potestatem auctoritate Capituli generalis. 14.  Item, contributionem duodecim millium florenorum pro urgentibus debitis Ordinis concurrentibus ad usuras ac pensionibus et servitiis in romana Curia, domino cardinali albo et domino Neapolioni et aliis personis persolvendis, necnon et ipsius Ordinis negotiis necessario procurandis, generale Capitulum ordinat et imponit a singulis abbatibus Ordinis medietatem, videlicet infra proximae Resurrectionis Domini octavas Avinione aut Parisius sive Metis certis collectoribus… *etc. ut ann. praeced. n° 9*. 15.  Item, dignum est et consonum rationi ut illi in Ordine prae ceteris omnibus honorentur a quibus totus Ordo sumpsit exordium et totius religionis monasticae fundamentum ; eapropter generale Capitulum duxit non improvide statuendum quod quatuor primi abbates Ordinis in suis monasteriis nulli abbati supervenienti cuiuscumque generationis fuerit, cedere teneantur. 16.  Capitulum generale consules oppidi Brunswick in fraternitatem bonorum operum recipit ex petitione abbatis Riddagshusani. 17.  Petit abbas de Riddagshehusen, quod liceat ei vendere pensiones ad vitam et quod possit aliquas inutiles possessiones vendere vel pro annua portione locare. Abbatibus de Valle Sanctae Mariae et de Lapide Sancti Michaelis committitur, ut in ipsa persona ad dictum monasterium accedant et ibi veritatem de praemissis, prout in papalibus statutis continetur, diligenter inquirant, futuro generali Capitulo referendo. 